**UniportBilbaon elkartutako enpresek   
enplegua sortu dute susperraldi urte batean**

Sektoreak Euskadiko batezbestekoa baino lan-egonkortasun handiagoa eskaintzen du

Bilboko portuko komunitateko enpresa pribatuen % 60k lanpostu berriak eskaini zituzten 2021ean, eta, horri esker, 1.300 kontratu berri inguru sinatu ziren. Hala ondorioztatzen da Lanbide Euskal Enplegu Zerbitzuak UniportBilbaorentzat egindako azterlanean, Bilboko portu-sektorearen dinamismoa eta pisu ekonomiko eta soziala islatzen baititu. Enplegua sortzeaz gain, sektoreak lan-egonkortasuna ematen du, txandaketa pertsona bakoitzeko 1,7 kontratukoa baita; Euskal Autonomia Erkidegoko batez bestekoa, berriz, 3 kontratukoa da.

UniportBilbaok, Bilboko portuko klusterrak, bere 135 enpresa elkartuen ordezkariekin batera egin duen Batzar Nagusian ezagutzera eman dira datu horiek. Batzar horretan, besteak beste, BTI - Euskadiko Nazioartekotze Agentziako kontseilari delegatu Ainhoa Ondarzabalek parte hartu du, Eusko Jaurlaritzaren nazioartekotze-plana aurkeztu baitu.

Batzarrean azpimarratu da datuek erakusten dutela portuko enpresek - krisiak, nazioarteko tentsioek, pandemiak eta geldialdiek eragindako zailtasunak arren - eragozpenak gainditzen eta oso aktibo egoten jakin izan dutela, giltzarri baitira industria eta herritarrak, baita euskal esportazioak hornitzeko ere. UniportBilbaoko presidente Jaber Bringasek adierazi duenez, “Bilboko portuko komunitatea egoera konplexu eta zailetan mugitzen ohituta dagoela erakutsi dugu. Zamaketako enpresek eta langileek egindako sinatzeak arnasa eman digu eta bezeroak berriro erakartzeko gure okertutako irudia berreskuratzeko bidean sartu gaitu”.

Era berean, Jaber Bringasek azpimarratu du irmo dirautela “Uniporten, gure logistika multimodalaren klusterraren, helburu eta zerbitzuetan. Erne gaude konponbideak bilatzeko egon daitezkeen arazo edo hobekuntzen aurrean, eta apustu sendoa egiten dugu enpresa inportatzaile eta esportatzaileei balio erantsia ematearen alde, eta, beharrezkoa denean, egin behar dituzten norabide-aldaketetan laguntzen diegu. Hori da logistika, eta fabrikatzaileek logistikan pentsatzea eta diseinutik bertatik sektorea aintzakotzat hartzea da hoberena”.

**Ekonomia-sektore estrategikoa**

UniportBilbaok ekonomiarako sektore estrategikoetako bat ordezkatzen du, portuko eta industriako itsas logistikarena, eta 135 enpresa elkarturekin estatu osoko logistika multimodalaren sektorean ordezkaritza handiena duen elkarte / kluster bihurtu da.

Ordezkatzen dituen enpresek 1.230 milioi euroko inbertsioak egin dituzte portuan azken hamar urteotan, eta horietatik % 70 inguru inbertsio pribatuak dira. Soilik 2022an 145 milioi euroko inbertsioa aurreikusten da.

“Sektore hau ezinbesteko faktorea da nazioarteko merkataritzarako eta industria nazioartera zabaltzeko”, baieztatu du bere presidenteak. Ontzi-enpresa nagusiek ordezkaritza dute Bilboko portuan, eta askotariko zerbitzu-eskaintza dago.

2021ean, kokapen honen bidez 148 herrialde eta 815 porturekin salerosi zen, eta jatorri edo helmuga horietan Bilboko portuko komunitateko enpresa baten ordezkaritza edo korrespontsal bat dago. Izan ere, Uniporteko bazkideen % 70ek nazioarteko presentzia dute, eta % 55ek, gutxienez, bulego propio bat kanpoan.